寄史院王正仲曾子開二學士
作者：釋道潜
朝代：宋

paragraphs: 太史久不作，千秋想前人。
朝廷理故事，董職須絕倫。
青錢兩學士，班馬相並鄰。
婆娑金閨中，婉孌得所親。
學海揚波瀾，詞林藹芳春。
青編炳金雘，允顯無曲陳。
翹翹茂令德，諤諤規縉紳。
玉堂行見躋，清切凌紫宸。
野人蹈江海，放浪無邊垠。
相思邈何許，共此青桂輪。